Villelmus, Dei gratia, Autissiodorensis episcopus, omnibus presentes litteras inspecturis, in Domino salutem. Noverit universitas vestra, quod cum Humbaudus Fillons miles impeteret Ebrardum de cereno et ejusdem heredes tanquam homines de capite et super capitali servitio, tandem coram nobis predictus miles constitutus predictum Ebrardum, necnon et ipsius heredes ecclesie B. Germani Autissiodorensis quittavit in perpetuum, et ab impetitione qua eos impetebat, penitus absolvit. Quod ut ratum sit et firmum, et ut perpetuum robur obtineat, in hujus quittationis memoriam et testimonium ad partium petitionem presentes litteras sigilli nostri munimine fecimus roborari. Actum anno gratie, M. CC. XIV. mense decembri.